KIRJALLINEN KYSYMYS P-1797/99 esittäjä(t): Maria Sanders-ten Holte (ELDR) komissiolle. Ulkomaalaisiin lentäjiin kohdistuva ikäsyrjintä Ranskassa.



Virallinen lehti nro 203 E , 18/07/2000 s. 0050 - 0051



KIRJALLINEN KYSYMYS P-1797/99 esittäjä(t): Maria Sanders-ten Holte (ELDR) komissiolle (1. lokakuuta 1999) Aihe: Ulkomaalaisiin lentäjiin kohdistuva ikäsyrjintä Ranskassa The Times -lehdessä 2. syyskuuta olleen brittiläisiä lentäjiä ja Ranskassa sovellettavia ikäsäännöksiä koskevan kirjoituksen mukaan Ranskassa lentäjän ikä saa olla korkeintaan 60 vuotta, kun muissa EU:n jäsenvaltioissa se on 65 vuotta. Tämän enimmäisikää koskevan normieron perusteella Ranska kieltää 6065-vuotiailta lentäjiltä pääsyn ilmatilaansa. Tämä rajoittaa kansalaisten perusoikeuksia, eli tässä tapauksessa syrjimättömyyttä iän perusteella. Ikäsyrjintää koskeva normi on ajankohtainen, kun otetaan huomioon tulevat Euroopan perusoikeuskirjasta käytävät neuvottelut. 1. Onko komissio tietoinen tästä tilanteesta? 2. Katsooko komissiokin, että tämä tilanne on haitallinen kyseisen kaupallisten lentäjien kannalta? 3. Katsooko komissiokin, että tällaiset jäsenvaltioiden väliset normierot eivät ole toivottavia? 4. Mitä komissio aikoo tehdä tämän asian suhteen? Loyola de Palacion komission puolesta antama vastaus (26. lokakuuta 1999) Komissio ilmoittaa parlamentin jäsenelle olevansa täysin tietoinen Ranskassa vallitsevasta lentäjien ikärajaa koskevasta käytännöstä. Komissio ei hyväksy kyseistä käytäntöä mutta se ei voi tällä hetkellä puuttua asiaan, koska ylilentoihin ja laskeutumiseen kansainvälisillä siviililennoilla oikeuttavat ohjaamomiehistön lupakirjat hyväksytään nykyisin, jos ne on myönnetty Chicagon yleissopimuksen liitteen I mukaisesti. Tähän liitteeseen sisältyy standardi, jonka mukaan yli 60-vuotiaiden on kiellettyä toimia kapteenina kaupallisilla lennoilla ja jossa suositellaan, etteivät yli 60-vuotiaat toimisi tällaisilla lennoilla lentoperämiehinä. Vaikka tietyt jäsenvaltiot ovat ilmoittaneet poikkeavansa yleissopimuksen liitteen I säädöksistä, jotta niiden antamat lupakirjat voisivat pysyä voimassa kaupallisilla lentokoneilla harjoitettavia tehtäviä varten myös tämän ikärajan jälkeen, mikään tahko ei voi velvoittaa muita valtioita soveltamaan tätä poikkeusta niiden ilmatilan halki kulkeviin lentoihin. Ohjaamomiehistön lupakirjojen myöntämiseen sovellettavien sääntöjen yhdenmukaistamista koskevan Euroopan ilmailuviranomaisten yhteistyöjärjestön (JAA) työ johti kompromissiin, joka sallii sen, että lupakirjat pysyvät voimassa kaupallisilla lentokoneilla harjoitettavia tehtäviä varten luvan haltijan 65. ikävuoteen saakka sillä edellytyksellä, että hän suorittaa näitä tehtäviä monimiehistöisissä lentokoneissa ja toinen lentäjä on alle 60-vuotias. Tämä ei kuitenkaan sido JAA:n jäsenvaltioita ja ne voivat edelleen kieltää kaupallisilla lennoilla olevia lentokoneita kulkemasta ilmatilansa halki, jos koneen kapteeni on yli 60-vuotias. Komissio valmistelee parhaillaan ehdotusta ohjaamomiehistöjen lupakirjojen myöntämiseen liittyvien standardien ja vaatimusten yhdenmukaistamiseksi koko yhteisön alueella. Tämän ehdotus joutuu luonnollisesti yhteisön normaaliin käsittelyyn, ja eri asioista kuten ikärajoista voidaan keskustella Euroopan parlamentissa ja neuvostossa.